ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
16 மாநிலங்கள்/யூனியன் பிரதேசங்கள் விமான எரிபொருளுக்கான வாட் வரியை குறைத்துள்ளன
இந்திய விமான நிலையங்கள், 2021-22-ம் ஆண்டில் 83 மில்லியன் உள்நாட்டு பயணிகளை ஏற்றி சென்றுள்ளன. இது 2020-21-வுடன் ஒப்பிடும்போது, 59 சதவீத வளர்ச்சியை பதிவு செய்துள்ளது. தொற்று பாதிப்புக்கு முந்தைய உள்நாட்டு பயணிகள் போக்குவரத்தில் சுமார் 136 மில்லியன் உடன் ஒப்பிடும்போது, 2021-22-ல், போக்குவரத்து 39 சதவீதம் குறைந்துள்ளது.
உள்நாட்டு விமானப் போக்குவரத் துறையின் வருமானத்தை பாதிக்கும் சவால்களில், விமான எரிபொருளின் அதிக விலை, அந்நிய செலாவணி மாறுபாடு, தடை விதிக்கப்பட்ட விமான நிலையங்களின் உள்கட்டமைப்பு, அதிக விலை போன்றவை அடங்கும்.
பிரச்சினைகளை சமாளிக்க அரசாங்கம் எடுத்த சில நடவடிக்கைகள்:
 விமான எரிபொருளின் மீது அதிக வாட் வரி விதித்த மாநிலங்கள்/யூனியன் பிரதேசங்கள் அதனை மறுபரிசீலனை செய்யுமாறு அறிவுறுத்தப்பட்டன. 16 மாநிலங்கள்/யூனியன் பிரதேசங்கள் ஆதரவாக பதில் அளித்தன. அந்தமான் மற்றும் நிக்கோபார் தீவுகள், அருணாச்சலப் பிரதேசம், தாத்ரா மற்றும் நாகர் ஹைவேலி மற்றும் டாமன் மற்றும் டையூ, குஜராத், ஹரியானா, இமாச்சலப் பிரதேசம், ஜம்மு & காஷ்மீர், ஜார்க்கண்ட், கர்நாடகா, லடாக், மத்தியப் பிரதேசம், மணிப்பூர், மிசோராம், திரிபுரா, உத்தரப்பிரதேசம் மற்றும் உத்தரகாண்ட்.
 உள்நாட்டு பராமரிப்பு, பழுது பார்த்தல் மற்றும் செப்பனிடுதல் பணிகளுக்கான சரக்கு மற்றும் சேவை வரி 18 சதவீதத்திலிருந்து 5 சதவீதமாக குறைக்கப்பட்டுள்ளது.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1843410
பிரதமர் அலுவலகம்
உத்தரப்பிரதேச மாநிலம் வாரணாசியில் காசி விஸ்வநாதர் ஆலய வளாகத் தொடக்கவிழாவில் பிரதமர் நிகழ்த்திய உரையின் தமிழாக்கம்
ஹர ஹர மகாதேவ்! ஹர ஹர மகாதேவ்! நம பார்வதி பதயே! ஹர ஹர மகாதேவ்! மாதா அன்னபூர்ணாவுக்கு ஜே! கங்கை மயாவுக்கு ஜே! வரலாற்று சிறப்புமிக்க இந்த நிகழ்வில் பங்கேற்றுள்ள உத்தரப்பிரதேச ஆளுநர் திருமதி ஆனந்தி பென் படேல் அவர்களே, உத்தரப்பிரதேசத்தின் கர்மயோகி முதலமைச்சர் யோகி ஆதித்யநாத் அவர்களே, பாரதிய ஜனதா கட்சியின் தேசிய தலைவரும், நம் அனைவரின் வழிகாட்டியுமான திரு ஜே பி நட்டா அவர்களே, துணை முதலமைச்சர்கள் கேசவ் பிரசாத் மௌரியா அவர்களே, தினேஷ் சர்மா அவர்களே, மத்திய அமைச்சரவையின் எனது சகா மகேந்திரநாத் பாண்டே அவர்களே, உத்தரப்பிரதேச பாரதிய ஜனதா கட்சியின் தலைவர் சுதந்திரதேவ் சிங் அவர்களே, காசியை பிரதிநிதித்துவம் செய்யும் அமைச்சர் நீல்காந்த் திவாரி அவர்களே, நாடு முழுவதிலுமிருந்து இங்கு வந்துள்ள புனிதமான சாதுக்களே, காசியில் குடியிருக்கும் எனதருமை குடியிருப்புவாசிகளே, இந்த நிகழ்வைப் பார்த்து கொண்டிருக்கும் உள்நாட்டிலும், வெளிநாட்டிலும் உள்ள சமய நம்பிக்கையாளர்களே, காசியின் சகோதரர்கள் அனைவருடன் நான் பாபா விஸ்வநாதர் மற்றும் மாதா அன்னபூர்ணாவின் பாதங்களில் பணிந்து வணங்குகிறேன். காசி காலபைரவ் அவர்களின் ஆலயத்திற்கு நான் வருகை தந்தது நாட்டு மக்களுக்கு அவரது வாழ்த்துக்களைப் பெறுவதற்காக. காசியில் ஏதாவது சிறப்புடையதாக இருந்தால் அல்லது புதிதாக ஏதேனும் நிகழ்ந்தால் அவரது அனுமதியைப் பெறுவது அவசியமாகும்.
நண்பர்களே,
புராணங்களின் படி ஒருவர் காசிக்குள் நுழைந்த அந்த தருணத்திலேயே அனைத்து தளைகளிலிருந்தும் விடுதலைப் பெறுகிறார். நாம் இங்கே வந்தவுடனேயே பகவான் விஸ்வேஸ்வராவின் ஆசியுடன் தெய்வீக சக்தி நமது ஆன்மாவை விழிப்படைய செய்கிறது. இன்று பாபாவின் கோயிலுக்கு வந்தவுடன் அதே போன்ற அனுபவத்தை நான் பெற்றிருக்கிறேன்.
நண்பர்களே,
விஸ்வநாதர் ஆலயம் இன்று கற்பனை செய்ய இயலாத, அளவற்ற சக்தியால் நிரம்பியுள்ளது. இதன் முக்கியத்துவம் விண்ணைத் தொடுவதாகும். இங்கே இடிந்துபோன பழங்கால கோயில்கள் பலவும் மறுநிர்மாணம் செய்யப்பட்டுள்ளன. விஸ்வநாதர் ஆலயத்தின் இந்த புதிய வளாகம் மாபெரும் கட்டுமானம் மட்டுமல்ல, நமது இந்தியாவின் சனாதன கலாச்சாரத்தின் அடையாளமாகவும் இருக்கிறது.
சகோதர, சகோதரிகளே,
இந்த மகத்தான கோயில் வளாகத்தை கட்டுவதற்கு வியர்வை சிந்திய நமது தொழிலாள சகோதர, சகோதரிகள் அனைவருக்கும் எனது நன்றியை நான் தெரிவிக்க விரும்புகிறேன். கொரோனா காலத்திலும் கூட இவர்கள் தங்களின் பணியைக் கைவிட்டுவிடவில்லை. இந்த தொழிலாள நண்பர்களை சந்திப்பதற்கான வாய்ப்பை பெற்றிருப்பதோடு அவர்களின் வாழ்த்துக்களை பெறுவதற்கும் நான் பெருமை கொண்டுள்ளேன். நமது கைவினைக் கலைஞர்கள், கட்டுமானப் பொறியியல் துறையோடு சம்பந்தப்பட்டவர்கள், நிர்வாகிகள், இங்கு தங்களின் வீடுகளை கொண்டுள்ள குடும்பத்தினர் அனைவரையும் நான் பாராட்டுகிறேன். உத்தரப்பிரதேச அரசு, கர்மயோகி முதலமைச்சர் யோகி ஆதித்யநாத் அவர்கள், காசி விஸ்வநாதர் ஆலய வளாகத் திட்டத்தைப் பூர்த்தி செய்ய இரவு பகலாக உழைத்த அவரது ஒட்டுமொத்த அணியினர் ஆகியோரையும் நான் பாராட்டுகிறேன்.
பிரதமர் அலுவலகம்
பிரதமர் நரேந்திர மோடியை சந்தித்தார் தமிழ்நாடு முதலமைச்சர்
பிரதமர் திரு நரேந்திர மோடியை தமிழ்நாடு முதலமைச்சர் திரு. மு.க.ஸ்டாலின் இன்று சந்தித்தார்.
இது தொடர்பாக பிரதமர் அலுவலகம் வெளியிட்டுள்ள ட்விட்டர் செய்தியில், பிரதமர் திரு நரேந்திர மோடியை தமிழ்நாடு முதலமைச்சர் திரு. மு.க.ஸ்டாலின் இன்று சந்தித்தார் எனக் குறிப்பிடப்பட்டுள்ளது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொச்சியில் 2025 ஆம் ஆண்டு ஐஐஏஎஸ் வருடாந்திர மாநாட்டை இந்தியா நடத்த உள்ளது
2025 ஆம் ஆண்டுக்கான சர்வதேச நிர்வாக அறிவியல் நிறுவனத்தின் வருடாந்திர மாநாட்டை கேரள மாநிலம் கொச்சியில் 2025 ஆம் ஆண்டு பிப்ரவரி மாதத்தில் நடத்த இந்தியா விருப்பம் தெரிவித்துள்ளது. பெல்ஜியத்தின் பிரஸ்சல்ஸ்-ஐ தலைமையிடமாகக் கொண்டு 1930 ஆம் ஆண்டு ஐஐஏஎஸ் அமைப்பு உருவாக்கப்பட்டது. நிகழ்கால கொள்கை சவால்களுக்கு பொது விநியோகத் தீர்வுகளை கூட்டாக கண்டறிய இது உறுப்பு நாடுகள் மற்றும் ஆராய்ச்சி மையங்களால் ஏற்படுத்தப்பட்டது.
இன்று நடைபெற்ற நிர்வாகக் குழுவின் மெய்நிகர் கூட்டத்தில் இந்தியாவின் இந்த முடிவை நிர்வாக சீர்திருத்தங்கள் மற்றும் பொதுமக்கள் குறை தீர்வு துறையின் செயலாளர் வி.சீனிவாஸ் தெரிவித்தார். 2025 ஆம் ஆண்டுக்கான வருடாந்திர மாநாட்டில் 30 உறுப்பு நாடுகள், 18 தேசியப் பிரிவுகள், உறுப்பு நாடுகளில் உள்ள 50-க்கும் மேற்பட்ட ஐஐஏஎஸ் பல்கலைக்கழகங்கள்/ பொது நிர்வாக நிறுவனங்கள் பங்கேற்கும்.
ஐஐஏஎஸ் கவுன்சில் கூட்டத்தில் இந்தியாவின் சார்பில் தாக்கல் செய்யப்பட்ட அறிக்கையில் கூறப்பட்டுள்ளதாவது:
நிர்வாக சீர்திருத்தங்கள் மற்றும் பொதுமக்கள் குறை தீர்வு துறை 1998 ஆம் ஆண்டு முதல் செயல்பட்டு வருகிறது. பன்முகத்தன்மை, ஜனநாயகம், தகுதி, சிறந்த நிர்வாகம் ஆகியவற்றில் அர்ப்பணிப்பு கொண்ட நாடாக இந்தியா பிரதமர் மோடியின் தலைமையின் கீழ் செயல்பட்டு வருகிறது. “அதிகபட்ச நிர்வாகம், குறைந்தபட்ச அரசு” என்ற கொள்கையின் கீழ் தொலைநோக்கு நிர்வாக சீர்திருத்தங்களை அரசு மேற்கொண்டுள்ளது. ஐஐஏஎஸ் அமைப்பின் நிறுவன உறுப்பினர் என்ற முறையில் ஜனநாயகம், ஆராய்ச்சி பிரசுரங்கள், பட்ஜெட் நிதி நடைமுறைகள், தணிக்கை ஆகியவற்றில் இந்தியா குறிப்பிடத்தக்க அளவுக்கு பங்களிப்பை செய்துள்ளது.
பிரதமர் மோடியின் தொலைநோக்கு தலைமையின் கீழ் இந்தியா நவீன டிஜிட்டல் நிறுவனங்களை கட்டமைப்பதில் வெற்றியடைந்துள்ளது. அது கோடிக்கணக்கான இந்தியர்களுக்கு இ-சேவைகளை வழங்கி வருகிறது. சுதந்திரத்தின் 75-வது ஆண்டில் விடுதலையின் அமிர்தப் பெருவிழாவை கொண்டாடி வரும் இந்தியா பிரதமர் மோடியின் அழைப்பை ஏற்று அடுத்த தலைமுறை சீர்திருத்தங்களை, வளர்ந்த இந்தியா என்ற கருப்பொருளின் கீழ் அரசுக்கும், மக்களுக்கும் இடையிலான இடைவெளியை நிரப்புவதில் ஈடுபட்டுள்ளது.
2023 ஆம் ஆண்டில் இந்தியா ஜி20 தலைவர்கள் உச்சி மாநாடு, எஸ்சிஓ தலைவர்கள் உச்சி மாநாடு ஆகியவற்றை நடத்த உள்ளது. ஜி20 பணிக் குழுக்களால் 200-க்கும் மேற்பட்ட கூட்டங்கள் 56 நகரங்களில் நடத்தப்பட்டு வருகிறது. வசுதைவ குடும்பகம் – ஒரே பூமி, ஒரே குடும்பம், ஒரே எதிர்காலம் என்ற கருப்பொருளின் கீழ் இந்தக் கூட்டங்கள் நடத்தப்படுகின்றன. உலகின் மிகப் பெரிய ஜனநாயக நாடு என்ற முறையில் இந்தியா, முக்கியமான இருதரப்பு மற்றும் பலதரப்பு உச்சி மாநாடுகளை நடத்திய தனது தனித்துவமான அனுபவத்தை கொண்டுள்ளது. பொது நிர்வாகத்தில் சர்வதேச உறவுகளுக்கான முக்கியமான அமைப்பாக ஐஐஏஎஸ்-ஐ இந்தியா எப்போதும் கருதுகிறது. கொச்சியில் ஐஐஏஎஸ் 2025 மாநாடு இந்தியாவின் அடுத்த தலைமுறை நிர்வாக சீர்திருத்தங்களை மேற்கொள்வதற்கான முக்கியமான மைல்கல்லாக இருக்கும்.
இந்த 2025 ஐஐஏஎஸ் வருடாந்திர மாநாட்டுக்காக கொச்சிக்கு வருகைத் தருமாறு பிரதிநிதிகளை இந்தியா அன்புடன் வரவேற்கிறது. மாநாட்டின் தேதிகள் மற்றும் நிகழ்ச்சிநிரல் குறித்து ஆலோசனை நடத்தப்பட்டு முடிவு செய்யப்படும்.
பொருளாதார விவகாரங்களுக்கான மத்திய அமைச்சரவைக் குழு
நகர்னர் எஃகு ஆலையை, என்எம்டிசி நிறுவனத்திடம் இருந்து தனியாக பிரித்து, பங்குகளை விற்க மத்திய அமைச்சரவை ஒப்புதல்
தேசிய கனிம மேம்பாட்டு நிறுவனத்திடம்  இருந்து, நகர்னர் எஃகு ஆலையை  பிரிக்கவும், அதில் உள்ள மத்திய அரசின் பங்குகளை முழுமையாக விற்கவும், பிரதமர் திரு.நரேந்திர மோடி தலைமையிலான பொருளாதார விவகாரங்களுக்கான அமைச்சரவை குழு கொள்கை அளவிலான ஒப்புதலை வழங்கியது.
ஆண்டுக்கு 3 மில்லியன் டன் எஃகு உற்பத்தி செய்யும் என்எஸ்பி ஆலையை சட்டீஸ்கரின் பஸ்தார் மாவட்டத்தில், 1980 ஏக்கரில் என்எம்டிசி நிறுவனம் அமைத்தது. இதன் தற்போதைய மதிப்பு ரூ.23,140 கோடி. என்எஸ்பி திட்டத்தில் இதுவரை ரூ.17,186 கோடியை, என்எம்டிசி முதலீடு செய்துள்ளது. இவற்றில் ரூ.16,662 கோடி எம்என்டிசியின் சொந்த நிதி. ரூ.524 கோடி பங்குச் சந்தை மூலம் திரட்டப்பட்டது.
என்எஸ்பி பங்குகளை, எம்எம்டிசியின் கிளை நிறுவனமாக விற்பனை செய்ய கடந்த 2016ம் ஆண்டு முடிவு செய்யப்பட்டது. ஆனால் அந்த முடிவில் திருத்தம் செய்து, என்எஸ்பி நிறுவனத்தை தனி நிறுவனமாக பிரித்து அதன் பங்குகளை விற்க பொருளாதார விவகாரங்களுக்கான மத்திய அமைச்சரவை குழு ஒப்புதல் அளித்துள்ளது. இதன் மூலம் இறு நிறுவனங்களின் நிதி செயல்பாடு மற்றும் நிர்வாகம் தனித்தனியாக இருக்கும்.
எம்எம்டிசி மத்திய அரசின் எஃகு துறை அமைச்சகத்தின் கீழ் செயல்படும் பொதுத் துறை நிறுவனம். இதில் மத்திய அரசுக்கு 69.65 சதவீத பங்குகள் உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664358
சுற்றுலா அமைச்சகம்
ஷாங்காய் ஒத்துழைப்பு அமைப்பின் சிறுதானிய உணவுத் திருவிழா: 2023 ஏப்ரல் 13 முதல் 19 ஆம் தேதி வரை மும்பையில் மத்திய சுற்றுலா அமைச்சகம் நடத்துகிறது
ஷாங்காய் ஒத்துழைப்பு அமைப்பின் சிறுதானிய உணவுத் திருவிழாவை 2023 ஏப்ரல் 13 முதல் 19 ஆம் தேதி வரை மும்பையில் மத்திய சுற்றுலா அமைச்சகம் நடத்துகிறது. மும்பை தாஜ்மஹால் பேலஸில் நடைபெறும் இந்த உணவுத் திருவிழாவில் கஜகஸ்தான், கிர்கிஸ்தான், உஸ்பெகிஸ்தான், ரஷ்யா ஆகிய ஷாங்காய் ஒத்துழைப்பு அமைப்பின் உறுப்பு நாடுகளைச் சேர்ந்த சமையல் கலைஞர்கள் பங்கேற்று தங்களது சிறுதானிய சமையல் வகைகளை காட்சிப்படுத்துகின்றனர்.
ஷாங்காய் ஒத்துழைப்பு அமைப்பிற்கு இந்த ஆண்டில் இந்தியா தலைமைத்துவத்தை ஏற்றுள்ள நிலையில், இந்தியாவின் பரிந்துரையின் அடிப்படையில் சர்வதேச சிறுதானிய ஆண்டாகவும், இந்த ஆண்டை ஐநா அறிவித்துள்ளது. சிறுதானிய உணவு வகைகளை ஊக்குவிப்பதை மக்கள் இயக்கமாக மாற்ற வேண்டும் என்ற பிரதமர் திரு நரேந்திர மோடியின் தொலைநோக்குப் பார்வையின் அடிப்படையில் இவற்றை ஊக்குவிக்க சுற்றுலா அமைச்சகமும், பல்வேறு நடவடிக்கைகளை எடுத்துள்ளது. அதன் ஒரு பகுதியாக நடத்தப்படும். இந்த உணவுத் திருவிழா, சிறுதானிய உணவு வகைகளின் பயன்பாட்டை அதிகரிப்பது குறித்த விழிப்புணர்வை ஏற்படுத்தும் நோக்கில் ஏற்பாடு செய்யப்பட்டுள்ளது.
சிறப்பு சேவைகள் மற்றும் கட்டுரைகள்
தமிழ்நாட்டின் முதன்மை கணக்காய்வுத் தலைவராக திரு. சி. நெடுஞ்செழியன் பொறுப்பேற்றார்
திரு. சி. நெடுஞ்செழியன் தமிழ்நாட்டின் முதன்மை கணக்காய்வுத் தலைவர்  ஆக இன்று  பொறுப்பேற்றார். திரு. சி. நெடுஞ்செழியன் 1996ஆம் ஆண்டில் IAAS அதிகாரியாக பணியிலமர்ந்தார்.
முதன்மை கணக்காய்வுத் தலைவர் பொறுப்பில், தமிழகத்தின் 37 துறைகளில், 21 துறைகளை தணிக்கை செய்யும் மாநில CAGன் அமைப்பிற்கு அவப் தலைமை வகிக்கிறார். மாநில அரசின், நிதி, வருவாய், சுகாதாரம், கல்வி, உள்ளாட்சி அமைப்புகள் மற்றும் பொது துறை நிறுவனம் ஆகியவற்றைத் தணிக்கை செய்யும் பொறுப்பை அவர் அலுவலகம் மேற்கொள்கிறது. இந்த அலுவலகம், பல்வேறு தரப்பட்ட தலைப்புகளில் பல தணிக்கை அறிக்கைகளை மாநில சட்டமன்றத்தில் ஒவ்வொரு வருடமும் தாக்கல் செய்கிறது.
திரு. சி. நெடுஞ்செழியன் மத்திய அமைச்சகம் மற்றும் மாநிலத் துறைகளில் மீதான தணிக்கையில் மிகுந்த அனுபவம் உடையவர். அவர், ஐக்கிய நாட்டு சபையின்  நிறுவனங்களான, UNAIDS, IARC மற்றும் UCன் நியூயார்க்கில் உள்ள தலைமையகத்திலும் தணிக்கை மேற்கொண்டுள்ளார். இவர் ஓமன் சுல்தானகத்தின் உச்ச தணிக்கை அமைப்பின் தணிக்கை நிபுணராகவும் பணியாற்றியுள்ளார்.
முதன்மை கணக்காய்வுத் தலைவராக பொறுப்பேற்றவுடன், திரு. சி. நெடுஞ்செழியன் தனது அலுவலகத்தில் நடைபெற்று வரும் தணிக்கைகளை மதிப்பாய்வு செய்து, மாநில அரசின் பொறுப்புடைமையை சட்டமன்றத்தின் மூலம் உறுதி செய்யும் CAGன் கடமைகளை செவ்வனவே நிறைவேற்ற முழு முயற்சிகளை மேற்கொள்ளுமாறு தணிக்கை அதிகாரிகளை ஊக்குவித்தார்.
சுகாதாரம் மற்றும் குடும்ப நலத்துறை அமைச்சகம்
சுகாதார செயலாளர் கொவிட் -19 நோய் தொற்று அதிகமுள்ள 30 நகராட்சி பகுதிகளுடன் தொடர்பு கொள்கிறார்
சுகாதார செயலாளர் எம்.எஸ்.பிரீதி சுதன், மற்றும் சுகாதார அமைச்சகத்தின் சிறப்பு அதிகாரி, திரு. ராஜேஷ் பூஷண் ஆகியோர் சுகாதரத்துறையின் மூத்த அதிகாரிகளுடனும், கொவிட் – 19 நோய் தொற்று அதிகமுள்ள 30 நகராட்சி பகுதிகளைச் சேர்ந்த மக்கள் தொடர்பு சுகாதார செயலாளர்களுடனும், நகராட்சி ஆணையர்களுடனும், மருத்துவ அதிகாரிகளுடனும் மற்ற உயர் அதிகாரிகளுடனும் ஒரு உயர் மட்ட ஆய்வுக்கூட்டத்தை இன்று நடத்தியது.
இந்த 30 நகராட்சி பகுதிகள் பின்வரும் மாநிலங்கள் / யூனியன் பிரதேசங்களை சேர்ந்தவை: மகாராஷ்டிரா, தமிழ்நாடு, குஜராத், டெல்லி, மத்தியப் பிரதேசம், மேற்கு வங்கம், ராஜஸ்தான், உத்தரப்பிரதேசம், தெலுங்கானா, ஆந்திரா, பஞ்சாப் மற்றும் ஒடிசா ஆகும்.
கொவிட்-19 நோய் தொற்றை நிர்வகிக்க நகராட்சி அதிகாரிகள் மற்றும் ஊழியர்கள் எடுத்த நடவடிக்கைகள் மதிப்பாய்வு செய்யப்பட்டன. நகர்ப்புற குடியிருப்புகளில் கொவிட்-19 ஐ தடுப்பதற்காக புதிய வழிகாட்டுதல்கள் பகிரப்பட்டு வருவதாக தெரிவிக்கப்பட்டது. இந்த திட்டத்தின் சிறப்பம்சங்கள் விவாதிக்கப்பட்டன.
இதுவரை மொத்தம் 30,150 பேர் குணமாகியுள்ளனர். கடந்த 24 மணி நேரத்தில் 2233 நோயாளிகள் குணமடைந்துள்ளனர். இது நோயில் இருந்து மீண்டவர்கள் 35.09%. உறுதிப்படுத்தப்பட்ட மொத்த நோய் தொற்றாளர்களின் எண்ணிக்கை இப்போது 85,940 ஆகும். நேற்று முதல், இந்தியாவில் உறுதிப்படுத்தப்பட்ட கொவிட்-19 நோய் தொற்றாளர்கள் எண்ணிக்கை 3970 அதிகரித்துள்ளது குறிப்பிடப்பட்டுள்ளது.
கொவிட்-19 தொடர்பான தொழில்நுட்ப சிக்கல்கள், வழிகாட்டுதல்கள் மற்றும் ஆலோசனைகள் குறித்த அனைத்து உண்மையான மற்றும் புதுப்பிக்கப்பட்ட தகவல்களுக்கும் தயவு செய்து https://www.mohfw.gov.in/ and @ MoHFW_INDIA என்ற இணையதளங்களை பார்வையிடவும்.
கொவிட்-19 தொடர்பான கேள்விகள் இருந்தால், தயவுசெய்து சுகாதார மற்றும் குடும்ப நல அமைச்சகத்தின் உதவிமைய எண். : + 91-11-23978046 அல்லது 1075  ஐ தொடர்பு கொள்ளவும். கொவிட் – 19 தொடர்பாக மாநிலங்கள் மற்றும் யூனியன் பிரதேசங்களின் உதவிமைய எண்களின் பட்டியலும் https://www.mohfw.gov.in/pdf/coronvavirushelplinenumber.pdf என்ற இணையதளத்தில் கிடைக்கிறது.
மனித வள மேம்பாட்டு அமைச்சகம்
ஊரக மேம்பாட்டுடன் கல்வியை ஒருங்கிணைத்தல்
தேசிய கல்விக் கொள்கை 2020-ன் 4.27, 5.25, 5.6 ஆகிய பத்திகள் கல்வியில் வேளாண்மையின் முக்கியத்துவத்தை எடுத்துரைக்கின்றன. உள்ளூர் கலை, இசை, வேளாண்மை, வணிகம், விளையாட்டுக்கள், தச்சுப்பணி மற்றும் இதர உள்ளூர் தொழில்கள், அவைசார்ந்த அறிவு, திறன் ஆகியவற்றை மேம்படுத்தும் நோக்கத்திற்காக பள்ளிகள் அல்லது பள்ளி வளாகங்களில் இவை பற்றி கற்பிப்பது அவசியம் என்று இந்தப் பத்திகள் வலியுறுத்துகின்றன.
தேசியக் கல்விக் கொள்கையின் பத்தி 4.27 “இந்தியாவின் அறிவு” பற்றி குறிப்பிடுகிறது. பள்ளிப் பாடத்திட்டம் மூலம் வேளாண்மையையும், இதர துறைகளையும் துல்லியமாகவும், அறிவியல் முறையிலும் இந்தப் பகுதி ஒருங்கிணைக்க வலியுறுத்துகிறது.
மத்திய கல்வித் துறை இணையமைச்சர் டாக்டர் சுபாஷ் சர்க்கார் மாநிலங்களவையில் இன்று கேள்வி ஒன்றுக்கு எழுத்து பூர்வமாக அளித்த பதிலில் இதனைத் தெரிவித்துள்ளார்.
அறிவியல் மற்றும் தொழில்நுட்பத்துறை
தசாப்தத்தின் மிகப் பெரிய சூரிய பிழம்பு பற்றி ஆர்யபட்டா ஆராய்ச்சி மைய விஞ்ஞானிகள் ஆய்வு
தசாப்தத்தின் மிகப் பெரிய சூரிய பிழம்பு பற்றிய, ஆர்யபட்டா ஆராய்ச்சி மைய விஞ்ஞானிகளின் ஆய்வு கட்டுரை வானியல் மற்றும் வானியற்பியல் இதழில் வெளிவரவுள்ளது.
சூரியனில் அவ்வப்போது ஏற்படும் தீப்பிழம்புகள் பற்றி விஞ்ஞானிகள் பல ஆண்டுகளாக ஆய்வு செய்து வருகின்றனர். இதில் பல இன்னும் மர்மமாகவே உள்ளன.
இந்த தசாப்தத்தில் மிகப் பெரிய சூரிய பிழம்பு கடந்த 2017 செப்டம்பர் 10-ஆம் தேதி ஏற்பட்டது. அதில் இருந்து குறிப்பிட்ட எண்ணிக்கையில் வெளிப்பட்ட மின்ம குமிழ்களை சூரிய இயற்பியலாளர்கள் ஆய்வு செய்து வருகின்றனர். அதில் 20 மில்லியன் கெல்வினுக்கு மேல் வெப்பம் நிலவுவதும் புள்ளியல் பகுப்பாய்வில் கண்டறியப்பட்டது.
இது குறித்து மத்திய அரசின் அறிவியல் மற்றும் தொழில்நுட்ப துறையின் கீழ் செயல்படும் நைனிடாலில் உள்ள ஆர்யபட்டா ஆராய்ச்சி மைய விஞ்ஞானிகள், சர்வதேவ விஞ்ஞானிகளுடன் இணைந்து ஆய்வு மேற்கொண்டனர்.
இவர்களின் ஆய்வறிக்கை, சூரிய பிழம்பில் குறிப்பிட்ட எண்ணிக்கையில் மின்ம குமிழ்கள் இருக்கும் முதல் ஆதாரத்தை வெளியிடுகிறது. இது சூரிய பிழம்பு பற்றி இன்னும் ஆழமாக ஆராய உதவும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்;
https://www.pib.gov.in/PressReleasePage.aspx?PRID=1674048
தகவல் மற்றும் ஒலிபரப்பு அமைச்சகம்
சிறு மற்றும் நடுத்தர பத்திரிகைகள் பயன்பெறும் வகையில் விளம்பரங்களுக்கான கட்டணம் 25% அதிகரிப்பு – மத்திய தகவல் மற்றும் ஒலிபரப்பு அமைச்சகம்
மாநில மொழிகளில் உள்ள சிறு மற்றும் நடுத்தர பத்திரிகைகள் பயன்பெறும் வகையில் மக்கள் தகவல் அலுவலகம்  தரும் விளம்பரங்களுக்கான தற்போதைய கட்டணத்தை 25% அதிகரிக்க மத்திய தகவல் மற்றும் ஒலிபரப்பு அமைச்சகம் முடிவு செய்துள்ளது. அமைச்சகம் அமைத்த எட்டாவது கட்டண விகித நிர்ணய குழுவின் சிபாரிசின் பேரில் இந்த முடிவு எடுக்கப்பட்டுள்ளது. ஜனவரி 08, 2019 முதல் அமலுக்கு வந்த இந்த முடிவு, அடுத்த மூன்று ஆண்டுகளுக்கு செல்லும்.
இதற்கு முன்பு 2013-ல், 2010 ஆம் ஆண்டின் கட்டணம் 19% அதிகரிக்கப்படும் என்ற அறிவிக்கப்பட்டது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலைப் பாதுகாப்பின் முக்கியத்துவத்தை மக்களிடையே எடுத்துச் செல்லும் ஒரு முயற்சி
சாலைப் பாதுகாப்பின் முக்கியத்துவத்தை பொதுமக்களிடையே பரப்பும் வகையில் மத்திய சாலைப் போக்குவரத்து மற்றும் நெடுஞ்சாலை அமைச்சகம், சாலைப் பாதுகாப்பு தொடர்பான விழிப்புணர்வுச் செய்திகளை வெளியிட்டுள்ளது.
இவற்றை, கீழ்க்காணும் இணையதள முகவரிகளில் காணலாம்:
https://pib.gov.in/InfographicsDetails.aspx?Id=1172
https://pib.gov.in/InfographicsDetails.aspx?Id=1173
https://www.youtube.com/watch?v=u9rjEeAY-Xc
https://www.youtube.com/watch?v=ZXiy41UFNrw
விவசாயத்துறை அமைச்சகம்
விவசாயிகளின் வருமானத்தை இரட்டிப்பாக்குவதில், பட்ஜெட் நிதி ஒதுக்கீட்டின் பயன்பாடு
மாநிலங்களவையில் கேள்வி ஒன்றுக்கு மத்திய வேளாண் துறை அமைச்சர் திரு நரேந்திர சிங் தோமர் எழுத்துபூர்வமாகத் தாக்கல் செய்த பதிலில் கூறியதாவது:
தேசியப் புள்ளியில் அமைப்பு  குறிப்பிட்ட இடைவெளியில் நிலவர மதிப்பீடு கணக்கெடுப்பை மேற்கொள்கிறது. சமீபத்திய கணக்கெடுப்பு முடிவுகளின் படி, விவசாயம் செய்யும் குடும்பங்களின் மாத சராசரி வருமானம் ரூ.10,218/- என மதிப்பிடப்பட்டுள்ளது.
விவசாயிகளின் வருவாயை அதிகரிக்க பல வளர்ச்சி திட்டங்களை அரசு செயல்படுத்துகிறது. இந்த அனைத்துக் கொள்கைகளுக்கும், திட்டங்களுக்கும் அதிகளவிலான பட்ஜெட் நிதி ஒதுக்கீடு, மைக்ரோ நீர்ப்பாசன நிதி போன்ற தொகுப்பு நிதிகள் உதவுகின்றன. தற்சார்பு இந்தியா திட்டத்தின் கீழ், வேளாண் கட்டமைப்பு நிதி உருவாக்கச் சிறப்புக் கவனம் செலுத்தப்படுகிறது. இதன்படி ரூ.1 லட்சம் கோடி மதிப்பில் வேளாண் கட்டமைப்பு நிதி உருவாக்கப்படுகிறது. பிரதமரின் - கிசான் திட்டம், பிரதமரின் பசல் பீமா திட்டம், பிரதமரின் கிரிஷி சிஞ்சாயி திட்டம், காரிப் மற்றும் ராபி பயிர்களுக்கு குறைந்தபட்ச ஆதரவு விலையை அதிகரிப்பது, தேனீ வளர்ப்பு, ராஷ்ட்ரிய கோகுல் திட்டம், நீலப் புரட்சி, வட்டி தள்ளுபடித் திட்டம், கிசான் கடன் அட்டைத் திட்டம் போன்ற இதர சிறப்பு நடவடிக்கைகளும் மேற்கொள்ளப்படுகின்றன. வேளாண்மையில் டிரோன் தொழில்நுட்பம் பின்பற்றப்படுவது, புரட்சியை ஏற்படுத்தும்.
2020-21ம் நிதியாண்டில், வேளாண்துறை பல திட்டங்களை அமல்படுத்துகிறது. இதற்காக ரூ.1,08,622.51 கோடி பயன்படுத்தப்பட்டது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1809689
தகவல் மற்றும் ஒலிபரப்பு அமைச்சகம்
பாஸ்கராச்சாரியா விண்வெளி பயன்பாடுகள் மற்றும் புவி தகவலியல் தேசிய நிறுவனத்துடன் பிரசார் பாரதி புரிந்துணர்வு ஒப்பந்தம்
இந்திய பொது ஒளிபரப்புத் துறையான பிரசார் பாரதி, மின்னணு மற்றும் தகவல் தொழில்நுட்ப அமைச்சகத்தின் கீழ் செயல்படும் பாஸ்கராச்சாரியா விண்வெளி பயன்பாடுகள் மற்றும் புவி தகவலியல் தேசிய நிறுவனத்துடன் ஒரு புரிந்துணர்வு ஒப்பந்தத்தில் இன்று கையெழுத்திட்டது.
இந்த ஒப்பந்தத்தின் வாயிலாக, ஸ்வயம்பிரபா , 1 முதல் 12-ஆம் வகுப்புகளுக்கான தேசிய கல்வி ஆராய்ச்சி மற்றும் பயிற்சிக் குழுவான என்சிஇஆர்டி-என் ஈ-வித்யா , குஜராத் அரசின் வந்தே குஜராத்  மற்றும் மின்னணு மற்றும் தகவல் தொழில்நுட்ப அமைச்சகத்தின் டிஜிஷாலா  ஆகியவை தூர்தர்ஷனின் இணை அடையாளமாக தூர்தர்ஷன் டிஷ் வாடிக்கையாளர்களுக்கு இலவசமாக வழங்கப்படும்.
இதன்மூலம் ஊரக மற்றும் தொலைதூர பகுதியில் ஒவ்வொரு வீட்டுக்கும் தரமான கல்வி சார்ந்த நிகழ்ச்சிகள் சென்றடையும். அனைவருக்கும் கல்வி வழங்கும் அரசின் நோக்கத்தை நிறைவேற்றும் வகையில் இந்த முயற்சி அமையும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்
https://pib.gov.in/PressReleasePage.aspx?PRID=1670003
பிரதமர் அலுவலகம்
டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்ற ஷரத் கமல் – ஸ்ரீஜா அகுலா இணையின் உறுதிப்பாட்டிற்கு பிரதமர் பாராட்டு
பர்மிங்ஹாமில் நடைபெற்று வரும் காமன்வெல்த் 2022 விளையாட்டுப் போட்டியில் டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்ற ஷரத் கமல் – ஸ்ரீஜா அகுலா இணைக்கு பிரதமர் திரு நரேந்திர மோடி பாராட்டு தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில்; ஒருங்கிணைந்து விளையாடி வெற்றி பெற்றது அவர்களுடைய மகிழ்ச்சியான தருணம். ஷரத் கமல்- ஸ்ரீஜா அகுலா இணை குழுவாக சிறந்த பங்களிப்பை வெளிப்படுத்தி டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்றுள்ளனர். அவருடைய உறுதிப்பாட்டை நான் பாராட்டுகிறேன்.
காமன்வெல்த் விளையாட்டுப் போட்டியில் டேபிள் டென்னிஸ் அனைத்து பிரிவுகளிலும் ஷரத் இறுதிப் போட்டிக்கு முன்னேறியது சிறப்பானது” என்று பிரதமர் தெரிவித்துள்ளார்.
அறிவியல் மற்றும் தொழில்நுட்பத்துறை
அறிவியல், தொழில்நுட்பம் மற்றும் புதிய கண்டுபிடிப்பு தரவுகள் குறித்த தேசிய முன்முயற்சிக்கான முன்னோக்கிய பாதை பற்றி தேசிய ஆலோசனை குழு விவாதித்தது
தேசிய ஆலோசனை குழுவின் முதலாவது கூட்டத்தில் அறிவியல், தொழில்நுட்பம் மற்றும் புதிய கண்டுபிடிப்பு தரவுகள் குறித்த தேசிய முன்முயற்சிக்கான முன்னோக்கிய பாதை பற்றி விவாதிக்கப்பட்டது.
அறிவியல், தொழில்நுட்பம் மற்றும் புதிய கண்டுபிடிப்பு தரவுகள் மையத்துக்கு பெங்களூருவில் உள்ள இந்திய அறிவியல் கல்விக்கழகத்தின் திட்ட கண்காணிப்பு பிரிவின் மூலம் விரிவான திட்ட அறிக்கை தயாரிப்பது என முடிவு செய்யப்பட்டது.
இந்த கூட்டத்திற்கு தலைமை வகித்த மத்திய அரசின் முதன்மை அறிவியல் ஆலோசகர் பேராசிரியர் அஜய் கே சூத், இந்த முன் முயற்சியின் முக்கியத்துவத்தை எடுத்துரைத்ததுடன் இதன் மீது பணிபுரிவதில் கவனம் செலுத்துவதை தொடங்க இந்த மையம் உருவாக்கப்படுவதன் தேவையை வலியுறுத்தினார்.
அறிவுசார்ந்த முடிவுகளை மேற்கொள்ள தரவுகள் முக்கியமாகும். பல்வேறு அமைச்சகங்களின் மூலம் தரவுகள் திரட்டப்படும் நிலையில், அவற்றின் மையப்படுத்தப்பட்ட நிர்வாகம் எதிர்காலத்தில் முக்கியமான முடிவுகள் எடுக்க அவசியமானதாக இருக்கும் என்று அவர் குறிப்பிட்டார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1848616
சிறப்பு சேவைகள் மற்றும் கட்டுரைகள்
பேரிடர்களைத் தாங்கும் உள்கட்டமைப்பு எனும் சர்வதேச கருத்தரங்கை புதுச்சேரி தேசிய தொழிற்நுட்பக் கழகம் நடத்துகிறது
காரைக்காலில் அமைந்துள்ள தேசிய தொழிற்நுட்பக் கழகம் புதுச்சேரியில் கட்டிட பொறியியல் துறை சார்பாக “பேரிடர் தாங்கும் உள்கட்டமைப்பு ” என்ற தலைப்பில் ஐந்து நாள் சர்வதேச கருத்தரங்கமானது கல்லூரி வளாகத்தில் அமைந்துள்ள வ வு சிதம்பரம் பிள்ளை நிர்வாக வளாகத்தில் இணைய வழி மூலம் இன்று  தொடங்கியது. இக்கருத்தரங்கை கழகத்தின் பதிவாளர் முனைவர் சீ. சுந்தரவரதன் அவர்கள் குத்து விளக்கேற்றி தொடங்கிவைத்தார். கழகத்தின் இயக்குனர்  முனைவர் கணேசன் கண்ணபிரான் அவர்கள் இணைய வழி மூலம் கலந்துகொண்டார்.
முன்னதாக இக்கருத்தரங்கிற்கு வந்திருந்த அனைவரையும் முனைவர் நிதி. எம் அவர்கள்வரவேற்று, பயிலரங்கு குறித்து விளக்கினார். இக்கருத்தரங்கில் பல்வேறு நிறுவனங்களின் ஆசிரிய உறுப்பினர்கள், ஆராய்ச்சி அறிஞர்கள் மற்றும் கல்வியாளர்களிடமிருந்து பெறப்பட்ட 26 பதிவுகள் விளக்கப்படவுள்ளது. பேரிடர் தாங்கும் கட்டமைப்புகள் மற்றும் பேரிடர் தணிப்புத் துறையில் பணிபுரியும் உள்கட்டமைப்பு மற்றும் கட்டுமான ஆராய்ச்சிப் பகுதிகளைச் சேர்ந்த ஆராய்ச்சியாளர்கள், டெவலப்பர்கள், விஞ்ஞானிகள், மாணவர்கள் மற்றும் தொழில்துறை பிரதிநிதிகள் இக்கருத்தரங்கில் உரையாற்றவுள்ளார்கள்.
இக்கருத்தரங்கின் ஏற்பாடுகள் அனைத்தையும் முனைவர் நிதி. எம், உதவிப் பேராசிரியர் மற்றும் துறை தலைவர்  மற்றும் முனைவர் கௌதம் ஏ, உதவிப் பேராசிரியர்  இவர்கள் இருவரும் துறை உறுப்பினர்களின் உதவியோடு சிறப்பாக ஏற்பாடு செய்திருந்தனர்.